Talle vas vir beweerde Sassa-skelmstrekeAltesame 12 mense is in verband met die beweerde bedrogspul aangekeer. (Foto: SA Polisie/Valke) Altesaam 12 verdagtes is agter tralies vir beweerde bedrog en korrupsie wat met die uitbetaling van ongeskiktheidstoelae verband hou. Lede van ŉ multidissiplinêre taakspan bestaande uit onder meer polisielede en amptenare van die Suid-Afrikaanse agentskap vir maatskaplike sekerheid (Sassa) – onder leiding van die Valke se eenheid vir ernstige korrupsieondersoeke – het Maandag op verskillende plekke in Tzaneen in Limpopo toegeslaan. Kapt. Matimba Maluleke, woordvoerder van die Valke, sê die betrokke Sassa-amptenare het glo in 2018 en 2019 met die hulp van ŉ tussenganger saamgespan om mense teen betaling vir ŉ ongeskiktheidstoelaag te help registreer. Dié mense het glo nie vir sodanige toelae gekwalifiseer nie. Die Valke se ondersoekers het bevind 21 mense is op hierdie manier gewerf en het R3 500 elk betaal om as begunstigdes te registreer. Dit het tot ŉ verlies van meer as R300 000 vir die departement van maatskaplike ontwikkeling gelei. Die verdagtes sluit in drie amptenare verbonde aan die Sassa-kantoor op Nkowankowa, iemand wat as tussenganger opgetree het, asook agt mense wat wederregtelik toelae ontvang het. Hulle sal in die Tzaneen-landdroshof verskyn op aanklag van bedrog en korrupsie, het Maluleke gesê. Die soektog na die res van die verdagtes duur voort.